Erzjan Mastor

Erzjan Mastor (ersa keeles Эрзянь Мастор, 'Ersamaa') on ersa- ja venekeelne ajaleht. 

Ajaleht ilmub Venemaa Föderatsioonis Mordva vabariigi pealinnas Saranskis alates 1994. aasta septembrist.

Ajalehte on suurema osa ajast olnud sõltumatu ja opositsiooniline ühiskondlik-poliitiline ajaleht, mida on välja andnud ersa rahvusliku intelligentsi esindajad. Lehe siht on olnud toetada ersa keelt ning kultuuri. 2019. aastani oli tegemist ainukese Venemaa riigist iseseisva soomeugri ajalehega, seejärel võeti see võimude poolt üle. 2024. aastast on leht sisuliselt lõpetanud ilmumise.

 Ajalugu 

Ajalehe Erzjan Mastor asutas 20. septembril 1994 Anatoli Rjabovi nimeline Ersa Keele Päästmise Fond. Esimene peatoimetaja oli Aleksandr Šaronov. Pärast kahe numbri ilmumist sai ajalehe peatoimetajaks Mariz Kemal. Tema juhtimisel ilmus üks number. Detsembrist 1994 juunini 2016 oli Erzjan Mastori peatoimetaja Jevgeni Tšetvergov (Nujan Vidjaz). Grigori Mussaljov oli ajalehes peatoimetaja asetäitja.

Ajaleht kritiseeris sageli kesk- ja kohalikke võime nende tegevusetuse pärast ersa keele päästmisel, kajastas soome-ugri rahvaste olukorda ja kritiseeris väikerahvusi diskrimineerivat poliitikat. Ajalehe juhtivad toimetajad leidsid, et ersade ja mokšade nimetamine mordvalaseks tähendaks assimileerumist, sest end mordvalaseks nimetav ersalane või mokšalane kaotab oma rahvustunde. Toimetus oli ka seisukohal, et Mordva Vabariik tuleks nimetada ümber Ersa-Mokša Vabariigiks.

Tegemist oli eraomandis oleva lehega, mida ainsana soomeugri lehtedest ei asutanud piirkondlik omavalitsus ja mis ei saanud riiklikku dotatsiooni. 2004. aasta seisuga ilmus ajaleht üks kord kuus ja seda anti välja 2000 eksemplari. Ajalehe veebileht oli ka esimene koht internetis, kus sai ersakeelset teksti lugeda.

Ajalehe vastu algatati kohtuasju nii lugejate kui ka prokuröride initsiatiivil. Tuntuim vaidlus pärineb 2007. aastast, mil Mordva prokuratuur taotles vabariigi ülemkohtus ajalehe sulgemist ekstremismivastase seaduse alusel. Hagi anti kohtusse kohe pärast Mordvas läbi viidud soome-ugri kultuurifestivali, mida Erzjan Mastor korduvalt kritiseeris. Ajalehte süüdistati rahvastevahelise vaenu ja ekstremismi õhutamises. Peatoimetaja Tšetvergov tegi ametliku avalduse, milles kinnitas, et ajaleht ei ole avaldanud õhutusi, vaid ainult kritiseerinud riigivõime nende tegevusetuse pärast ersa keele päästmisel. FSB tellimusel otsiti ajalehe toimetusi läbi ja lasti ekspertidel konfiskeeritut hinnata. Ersa ajakirjanikud palusid avalikus kirjas kiusu lõpetada ka Venemaa president Vladimir Putinilt. Kohtuprotsess käis 23. juulist 2007 kuni 30. juunini 2009, mil Mordva vabariigi riigikohus otsustas  prokuröri taotluse jätta rahuldamata.

2016. aastast sai uueks peatoimetajaks Olga Kuzovatkina. Vene keele osakaal lehes aastatega tõusis. Leht ilmus 2017. aasta seisuga 2 korda kuus ja selle tiraaž oli 600 eksemplari, neist kolmandik väljapoole Mordva vabariigi piiri. Leht taotles edasi ilmumiseks annetusi.

Ajaleht ilmus sõltumatu väljaandena kuni 2019. aastani. Pärast seda, kui Ersa Vanemate Nõukogu valis uue injazori väljaspoolt Venemaad, asusid võimud üle võtma ersa rahvusliku liikumise asutusi. Samal aastal võtsid Venemaa võimud kontrolli nii ersa keele päästmise fondi kui ka ajalehe üle. Sellest ajast on ajalehe juht endine Mordva Riikliku Televisiooni ja Raadiokompanii saatejuht Tatjana Larina. Tema abil lõpetati Erzjan Mastori väljaandmine 2024. aastal pea täielikult.

 Vaata ka 

 Erzjan Pravda, teine suurem ersade ajaleht
 Mokšen Pravda, mokšade suurim ajaleht

 Viited 

 Välislingid 
Erzjan Mastori endine koduleht

Kategooria:Venemaa ajalehed
Kategooria:Mordva
Kategooria:Ersa kultuur